Zlatý biatec 2011 :  Merkelovej, Wolfensohnovi a Jakuninovi
Výročná cena združenia Neformálne ekonomické fórum Hospodársky klub Zlatý biatec bola založená v roku 1993. Odvtedy ju získalo aj 59 osobností zo sveta, o. i. prezident World Economic Forum prof. K. Schwab, slovinsky prezident M. Kučan, predseda Európskej komisie J Santer, ekonóm J. Sachs, politológ J. Naisbitt, český premiér V. Klaus, podnikateľ a konštruktér F. Piech, poľský prezident A. Kvasniewski, ruský prezident V. Putin, francúzsky prezident J. Chirac, nositeľ Nobelovej ceny mieru M. Yunus a český sociológ J. Keller. Spolu s laureátmi zo SR, celkový počet vlastníkov Zlatého biatca bude 222 osobností a firiem. 

V uplynulom 2011. roku bolo 7 kandidátov zo zahraničia na Zlatý biatec. Na základe podnetov členstva a verejnosti boli udelené tri Zlaté biatce.
Za neúnavnú snahu o trvácnosť Európskej únie, o pevnosť eurozóny a o pokračovanie celoeurópskej integrácie sa laureátkou stala Angela Merkelová, kancelárka Nemeckej spolkovej republiky. Za myšlienkový prínos k riešeniam globálnych priorít a príkladné manažérstvo sa tejto pocty dostalo sirovi Jamesovi D. Wolfensohnovi, zakladateľovi a CEO Wolfensohn & Company a prezidentovi Svetovej banky v období rokov 1995-2005. Tretím laureátom Zlatého biatca sa stal prezident Ruských železníc Vladimir I. Jakunin za plány rozvoja železničného spojenia Ruskej federácie so štátmi Európskej únie, osobitne za myšlienku predĺženia širokorozchodnej trate v Slovenskej republike na hranicu s Rakúskom. 
Slávnostné oficiálne vyhlásenie nových zahraničných a piatich domácich laureátov Zlatého biatca za rok 2011 sa uskutoční 15. marca 2012 na 91. riadnom zhromaždení a celkove 229. podujatí združenia Neformálne ekonomické fórum Hospodársky klub.

